เตชะอุบลทวงยักษ์อสังหาส่งCGDฟื้นแบรนด์คันทรี่
&#8220;เบน เตชะอุบล&#8221; กลับมาทวงความยิ่งใหญ่ของคันทรี่ กรุ๊ป เร่งปั้น CGD ผุดโครงการแรกคอนโดมิเนียมย่านศรีนครินทร์ มูลค่ากว่า 2,000 ล้านบาท
9 มิ.ย. 2553

“เบน เตชะอุบล” กลับมาทวงความยิ่งใหญ่ของคันทรี่ กรุ๊ป เร่งปั้น CGD ผุดโครงการแรกคอนโดมิเนียมย่านศรีนครินทร์ มูลค่ากว่า 2,000 ล้านบาท 
นายเบน เตชะอุบล กรรมการผู้จัดการใหญ่ บริษัท คันทรี่ กรุ๊ป ดีเวลลอปเมนท์ (CGD) เปิดเผยว่า มีความมุ่งมั่นทำโครงการอสังหาริมทรัพย์ที่มีศักยภาพ ซึ่งโครงการอีลีเมนท์ (Elements) ถือเป็นโครงการแรกของ CGD มูลค่า 2,200 ล้านบาท ประกอบด้วยอาคารชุด 8 อาคาร สูง 8 ชั้น จำนวน 1,115 ห้อง เปิดขายภายใน 3 เดือนข้างหน้า และรับรู้รายได้กลางปี 2554 อนาคตทำให้โครงสร้างรายได้แกนเปลี่ยนจากธุรกิจไอทีของบริษัท เอ-โฮส เป็นธุรกิจอสังหาริมทรัพย์ 80% และตั้งใจล้างขาดทุนสะสมกว่า 400 ล้านบาท ให้เร็วที่สุด
นายเบน กล่าวว่า สถานะของ CGD หลังเพิ่มทุนแข็งแรงขึ้น มีทุนจดทะเบียนชำระแล้ว 2,400 ล้านบาท กระแสเงินสด 380 ล้านบาท ไม่มีหนี้สิน ระยะสั้นไม่มีแผนย้ายเข้าตลาดหลักทรัพย์
“แกนรายได้ปีนี้ยังเป็นของเอ-โฮส 3-400 ล้านบาท ซึ่งเป็นรายได้สม่ำเสมอ แต่ปี 2554 รายได้อสังหาฯ จะมากกว่า เอ-โฮส” นายเบน กล่าว
กรรมการผู้จัดการ กล่าวว่า แบรนด์คันทรี่ไม่ได้หายไปไหน และเป็นแบรนด์ที่ต่างชาติชื่นชมโดยเฉพาะที่ออสเตรเลีย คันทรี่ทำโครงการทั้งคอนโดมิเนียม เซอร์วิสอพาร์ตเมนต์ให้เช่ามากว่า 20 ปี
“เป้าหมายของเตชะอุบล ต้องการเห็น CGD เป็นบริษัทอสังหาริมทรัพย์แนวหน้าของประเทศ ด้วยประสบการณ์และมีความหวังการกลับมายิ่งใหญ่เหมือนในอดีต ที่เคยมีมูลค่าโครงการ 5 หมื่นล้านบาท โดยมีคุณพ่อ (สดาวุธ) คอยให้การสนับสนุนและเป็นที่ปรึกษาอยู่ห่างๆ ซึ่งคันทรี่ปัจจุบันของผมจะมีการคิดที่รอบคอบ แต่ละโครงการมีจุดเด่น มีความหลากหลาย แต่ไม่ปิดกั้นการซื้อโครงการที่ดีทั้งโรงแรม อาคารชุดที่มีอนาคตมาพัฒนา” นายเบน วัย 31 ปี กล่าวทิ้งท้าย